Diari Oficial de la Generalitat Valenciana


Sumari del DOGV 9988, del 20-11-2024 (2024/12896)

RESOLUCIÓ de 19 de novembre de 2024, per la qual es crea, per raons d'emergència i amb caràcter temporal, l'oficina PROP-DANA.
------------------------------------------------------------------------------------------------------------------------------

### Dades del document

Número de DOGV
:   9988

Data del DOGV
:   20-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12323

CVE
:   GJRI-I-3399-80631

Data del document
:   19-11-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Descriptors 

:   * procediment administratiu
    * registre de documents
    * organització administrativa
    * desastre natural

El Decret 191/2014, de 14 de novembre, del Consell, regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat. En el seu article 5 establix els principis als quals s'ajustarà l'atenció a la ciutadania, entre ells els de proactivitat, proximitat i empatia amb el ciutadà.

En eixe mateix decret es regula el règim jurídic de les oficines PROP, establint en l'article 10.2, que la creació, modificació o supressió de les oficines PROP, quan estes siguen pròpies de la Generalitat, s'efectuarà mitjançant la resolució de la persona titular de la conselleria competent en matèria d'atenció a la ciutadania.

El 29 d'octubre de 2024, la Comunitat Valenciana es va veure afectada per una depressió aïllada en nivells alts (d'ara en avant, DANA) que va comportar un temporal de pluges d'una intensitat, extensió i abast inusitats, amb registres de precipitació acumulada que van superar àmpliament els 400 litres per metre quadrat en 24 hores en moltes localitats, així com fortíssims vents, que van afectar milers de ciutadans i ciutadanes pel que fa a la seua vivenda i als seus béns, a la seua capacitat de transport, o al seu accés als servicis bàsics, sense oblidar la irreparable pèrdua de vides humanes.

Davant esta emergència, es considera convenient la creació, amb caràcter temporal, d'una nova oficina PROP pròpia de la Generalitat, que facilite a la ciutadania afectada per la DANA la seua relació amb l'administració autonòmica en condicions de major proximitat i accessibilitat. Atés l'impacte territorial de la DANA i la xarxa de transport públic que dona servici als municipis afectats, es considera idònia la ubicació d'esta oficina en el municipi de Massanassa, de la comarca de L'Horta Sud.

El Reglament orgànic i funcional de la Conselleria d'Hisenda, Economia i Administració Pública, aprovat mitjançant el Decret 133/2023, de 10 d'agost, del Consell, establix en l’article 4.1 que la persona titular de la Conselleria d'Hisenda, Economia i Administració Pública exercix totes les atribucions conferides per la Llei 5/1983, així com qualsevol altra que li atorgue l'ordenament jurídic en l'àmbit competencial assignat a la Conselleria d'Hisenda, Economia i Administració Pública, en el qual es troba l'atenció a la ciutadania.

En virtut d'això, i d'acord amb el que es preveu en el mencionat article 4.1 del Decret 133/2023, de 10 d'agost, del Consell, en relació amb el que s'establix en els articles 10 i 18 del Decret 191/2014, de 14 de novembre, del Consell, i l'article 28, apartat ll, de la Llei 5/1983, de 30 de desembre, del Consell,

RESOLC

*Primer*

La creació, per raons d'emergència i amb caràcter temporal, de l'oficina PROP-DANA situada al carrer Major, número 15, de Massanassa.

*Segon*

L'oficina PROP-DANA és una oficina PROP de caràcter propi, en la qual es prestaran per part de la Generalitat els servicis d'acolliment i orientació, informació administrativa general, emissió de certificats de firma electrònica de la Generalitat, registre Bi@ht i assistència en matèria de registre.

En particular, s'habilita esta oficina per a la presentació de sol·licituds d'ajudes de la Generalitat a les persones afectades per la DANA, en col·laboració amb les oficines de coordinació de la postemergència. A este efecte, les persones interessades tindran dret a ser assistides per personal funcionari habilitat per a la presentació telemàtica de les seues sol·licituds.

*Tercer*

La Direcció General de Funció Pública dictarà les resolucions que corresponguen per a dotar a l'oficina PROP-DANA del personal necessari per al seu adequat funcionament.

*Quart*

La Direcció General de Tecnologies de la Informació i les Comunicacions durà a terme amb urgència totes les actuacions pertinents per a dotar a l'oficina PROP-DANA dels mitjans tecnològics necessaris per a prestar un adequat servici a la ciutadania.

*Quint*

L'oficina PROP-DANA obrirà al públic de dilluns a divendres, com a mínim en l'horari establit en l'article 18.1 del Decret 42/2019, de 22 de març, del Consell, de regulació de les condicions de treball del personal funcionari de l'Administració de la Generalitat. No obstant això, ateses les necessitats derivades de la situació d'emergència, este horari s'ampliarà per a garantir una adequada atenció a la ciutadania afectada per la DANA.

L'horari es mantindrà degudament actualitzat en la pàgina web de la Generalitat:

<https://www.gva.es/va/web/atencio_ciutadania/inicio/atencion_ciudadano/ac_que_es_prop>.

*Sext*

L'oficina PROP-DANA atendrà preferentment amb cita prèvia, que es podrà sol·licitar en la pròpia oficina, a través del servici d'informació telefònica 012 i en la pàgina web de la Generalitat:

<https://www.gva.es/va/web/atencio_ciutadania/inicio/atencion_ciudadano/citapreviaprop>.

*Sèptim*

L'oficina PROP-DANA es posa en marxa el 19 de novembre de 2024 i es mantindrà en funcionament mentre dure la situació d'emergència i, com a mínim, fins que finalitzen els terminis de presentació de sol·licituds de les ajudes que la Generalitat convoque per a les persones afectades per la DANA.

*Octau*

La modificació o supressió de l'oficina PROP-DANA es durà a terme mitjançant la resolució de la persona titular d'esta conselleria.

  

València, 19 de novembre de 2024

Ruth María Merino Peña

Consellera d'Hisenda, Economia i Administració Pública